Premi da litteratura per Oscar Peer

(lr)

A l'entschatta d'avrigl è vegnì surdà per la sisavla giada il "Prix Litteraire Lipp Zurich". Per l'emprima giada ha in scriptur rumantsch dastgà retschaiver quest premi, numnadamain Oscar Peer per "Coupe Sombre".
Mintg'onn premiescha la "Brasserie Lipp" a Turitg ina nova publicaziun da la Svizra romanda. II premi dotà cun 10 000 francs survegn mintgamai in cudesch d'ina autra part dal pajais translatà en franzos. L'ovra originala dad Oscar Peer è cumparida en ladin gia il 1978 cun il titel "Accord". En Svizra romanda è la nova publicaziun franzosa in grond success ed il "cudesch dal mais" schaner.
Tenor atgnas indicaziuns ha Oscar Peer scrit "Accord" suenter che l'ovra da Hemingway "Der alte Mann und das Meer" al haja impressiunà profundamain. "Coupe sombre" raquinta dal pur Simon che sajetta a la chatscha senza vulair ses vischin. Suenter trais onns en praschun turna'l en sia vischnanca natala ed ha pers tut: la dunna è morta, la chasa vendida, ils amis èn ostils, la cuminanza dal vitg al sclauda. Sin quai surpiglia Simon in'incumbensa fitg privlusa.